Forslag til RÅDETS FORORDNING om ændring af forordning (EF) nr. 2792/1999 om de nærmere regler og betingelser for Fællesskabets strukturforanstaltninger for fiskeriet

(forelagt af Kommissionen)

BEGRUNDELSE

Som led i reformen af den fælles fiskeripolitik forelagde Kommissionen i september 2002 Rådet og Europa-Parlamentet en meddelelse om en strategi for bæredygtig udvikling af europæisk akvakultur (KOM(2002)511 endelig).

Strategien består i en række foranstaltninger, som har til formål i) at sikre beskæftigelsen på lang sigt inden for akvakulturen, specielt i fiskeriafhængige områder, ii) at garantere forbrugerne et udbud af akvakulturprodukter, som er sunde, sikre og af god kvalitet, og at fremme høje normer for dyresundhed og -velfærd og iii) at sikre en miljømæssig sund udvikling af akvakulturerhvervet.

Det Finansielle Instrument til Udvikling af Fiskeriet indgår som et vigtigt led i arbejdet med at opfylde målene for denne strategi. Det fastsættes i forbindelse med strategien, hvordan FIUF-forordningen bør ændres.

Rådet og Europa-Parlamentet afgav deres udtalelse i januar 2003. Begge institutioner gav deres støtte til strategien og fremkom med yderligere kommentarer til akvakultursektorens behov set i lyset af de planlagte ændringer af FIUF-forordningen.

Vedlagte forordning er en ændring af Rådets forordning (EF) nr. 2792/99, som har til formål at gøre det muligt for FIUF bedre at kunne bidrage til gennemførelsen af strategien.

2003/0261 (CNS)

Forslag til RÅDETS FORORDNING om ændring af forordning (EF) nr. 2792/1999 om de nærmere regler og betingelser for Fællesskabets strukturforanstaltninger for fiskeriet

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 36 og 37,

under henvisning til forslag fra Kommissionen [1],

[1] EFT C [...] af [...], s. [...].

under henvisning til udtalelse fra Europa-Parlamentet [2], og

[2] Udtalelse afgivet den ...

ud fra følgende betragtninger:

(1) Rådets forordning (EF) nr. 2792/1999 [3] indeholder bestemmelser om beskyttelse og udvikling af de akvatiske ressourcer og udvikling af EF's akvakultursektor.

[3] EFT L 337 af 30.12.1999, s. 10. Forordningen er senest ændret ved forordning (EF) nr. 2369/2002 (EFT L 358 af 31.12.2002, s. 49).

(2) Kommissionen sendte den 19. september 2002 en meddelelse til Europa-Parlamentet og Rådet med titlen "En strategi for bæredygtig udvikling af europæisk akvakultur" [4]. Gennemførelsen af denne strategi forudsætter, at forordning (EF) nr. 2792/1999 ændres.

[4] KOM(2002) 511 endelig

(3) Beskyttelse og udvikling af akvatiske ressourcer vedrører ikke udelukkende foranstaltninger til havs, men også ferskvandsområder og herunder især anadrome og katadrome fiskearter. I denne forbindelse er genetableringen af gydeområderne særlig vigtig.

(4) Der bør ikke opmuntres til produktionsstigninger, der ligger ud over den sandsynlige udvikling i efterspørgslen. Der skal etableres bedre markedsføringsstrategier, men der mangler ofte pålidelige statistikker om fiskeforbruget såvel som økonomiske analyser af markederne og markedsføringen af akvakulturprodukter.

(5) Fremvæksten af giftige alger er blandt de alvorligste trusler mod skaldyrsproduktionen i Europa. Undertiden kan algeforekomsten vare i usædvanligt lange perioder og det kan være berettiget at yde erstatning til de berørte skaldyrsproducenter, undtagen når der er tale om et tilbagevendende fænomen.

(6) En udvidelse af erhvervets vidensgrundlag omfatter alle aspekter af fiskeopdræt og er af afgørende betydning for akvakulturen. Da der ikke er afsat tilstrækkeligt med midler til dette formål, er det vigtigt yderligere at fremme anvendt forskning og teknologisk udvikling inden for akvakultur gennem en udvidelse af mulighederne for offentlig finansiering og fremme af private initiativer på dette område.

(7) Akvakulturvirksomhederne bør opmuntres til at forbedre deres miljøindsats og til at tage frivillige initiativer, som rækker videre end de lovpligtige minimumskrav til miljøbeskyttelse.

(8) Hvis det skal være muligt at opretholde den offentlige støtte til servicefartøjer inden for akvakultur, bør der klart skelnes mellem servicefartøjer og fiskefartøjer som defineret i Rådets forordning (EF) nr. 2371/2002 af 20. december 2002 om bevarelse og bæredygtig udnyttelse af fiskeressourcerne som led i den fælles fiskeripolitik [5], da det for nogle fartøjers vedkommende forholder sig således, at de måske udelukkende anvendes inden for akvakultur, men at de kan omstilles til fiskeri.

[5] EFT L 358 af 31.12.2002, s. 59.

(9) Den offentlige intervention til fordel for akvakulturen, som har fundet sted siden slutningen af 70'erne, har fremmet væksten i produktionen, men i dag er situationen ændret, og inden for visse brancher er der risiko for overproduktion. Der bør derfor fastsættes nye prioriteter for FIUF-programmets akvakulturforanstaltninger, og på visse områder bør støttesatsen reduceres.

(10) Ekstensivt fiskeopdræt kan have en positiv betydning for miljøet, da det forener en erhvervsaktivitet med bevarelse og udvikling vådområder. Under disse omstændigheder er det berettiget at lade den offentlige støtte stige.

(11) Forordning (EF) nr. 2792/1999 bør ændres i overensstemmelse hermed -

UDSTEDT FØLGENDE FORORDNING:

Artikel 1

I forordning (EF) nr. 2792/1999 foretages følgende ændringer:

1. Artikel 13, stk. 1, litra a), affattes således:

"a) faste eller mobile anlæg, der skal beskytte og udvikle akvatiske ressourcer, inkl. ferskvandsressourcer, bortset fra udsætning"

2. Artikel 15, stk. 3, litra n), affattes således:

"n) større viden om og åbenhed i produktionen og på markedet, inkl. statistikker og økonomiske analyser."

3. Artikel 16 ændres således:

a) Følgende stk. 1a indsættes:

"1a Medlemsstaterne kan yde en finansiel godtgørelse til skaldyrsproducenter i tilfælde af, at forureningen som følge af væksten i de giftige alger gør det nødvendigt at indstille høsten i mere end seks på hinanden følgende måneder af hensyn til folkesundheden. Der må ikke ydes godtgørelse for mere end seks måneders indstilling af høsten i hele perioden mellem denne forordnings ikrafttrædelse og udgangen af 2006."

b) Stk. 3, første afsnit, affattes således:

"Den finansielle støtte fra FIUF til de i stk. 1, 1a og 2 omhandlede foranstaltninger må pr. medlemsstat for hele perioden 2000-2006 ikke overstige den højeste af følgende to tærskler: 1 mio. EUR eller 4% af den EF-støtte, som ydes til sektoren i den pågældende medlemsstat.";

c) Stk. 4 affattes således:

"4. For regelmæssig sæsonpræget indstilling af fiskeri og akvakulturaktiviteter kan der ikke ydes godtgørelse i henhold til stk. 1, 1a, 2 og 3."

4. I artikel 17, stk. 2, indsættes som tredje afsnit:

"Mindre initiativer vedrørende anvendt forskning med samlede omkostninger på højst 150 000 EUR og en varighed på højst tre år, som gennemføres af økonomiske aktører, videnskabelige eller tekniske organer eller andre kompetente organer, kan opnå støtte som pilotprojekter, forudsat at de er med til at fremme en bæredygtig udvikling inden for EF's akvakultur."

5. I bilag III foretages følgende ændringer:

a) Første sætning i punkt 2.1 affattes således:

"Støtteberettigede udgifter under FIUF må udelukkende vedrøre etablering af faste eller mobile anlæg til beskyttelse og udvikling af vandressourcer, genetablering af gydeområder samt videnskabelig overvågning af projekterne."

b) Punkt 2.2 affattes således:

"2.2. Akvakultur

a) I denne forordning forstås ved:

i) ""akvakultur" opdræt eller dyrkning af organismer, der lever i vand, hvor der anvendes metoder med henblik på at øge produktionen af de pågældende organismer ud over, hvad det naturlige miljø giver mulighed for; organismerne forbliver en fysisk eller juridisk persons ejendom under hele opdrætnings- eller dyrkningsfasen, og indtil de er høstet

ii) "ekstensivt fiskeopdræt" opdræt af finnefisk, som er kendetegnet ved, at producenten kun har ringe kontrol med miljøet, ernæringen, prædatorer og sygdomsfremkaldende faktorer, og ved lav produktionseffektivitet og stor afhængighed af de lokale vejrforhold og vandets kvalitet

iii) "intensivt fiskeopdræt" opdræt af finnefisk (udklækningsanstalter, yngleanlæg og senere stadier) under omfattende kontrol og med et stort input af energi for at opnå en maksimal vækst og overlevelse

b) ved projekter for intensivt fiskeopdræt skal initiativtagerne, samtidig med at de indgiver en ansøgning om offentlig støtte, give forvaltningsmyndigheden de oplysninger, der er foreskrevet i bilag IV til direktiv 85/337/EØF [6]. Forvaltningsmyndigheden afgør, om projektet skal underkastes en vurdering som omhandlet i artikel 5-10 i nævnte direktiv. Hvis der ydes offentlig støtte, er omkostningerne ved indsamlingen af oplysninger vedrørende miljøvirkningerne og de eventuelle udgifter til vurderingen støtteberettigede under FIUF.

[6] EFT L 175 af 5.7.1985, s. 40. Direktivet er senest ændret ved direktiv 2003/35/EF (EFT L 156 af 25.6.2003, s. 17).

c) der kan opnås støtte til de udgifter, der for akvakulturbrug er forbundet med at blive tilknyttet EF's ordning for miljøledelse og miljørevision, jf. forordning (EF) nr. 761/2001 [7], samt investeringer, der er forbundet med etablering af vandcirkulation eller forbedring heraf i akvakulturbrug og på servicefartøjer.

[7] EFT L 114 af 24.4.2001, s. 1.

d) fiskerfartøjer som defineret i artikel 3, litra c), i forordning (EF) nr. 2371/2002 betragtes ikke som servicefartøjer selv i tilfælde, hvor de udelukkende anvendes i akvakultur.

e) i forbindelse med FIUF-programmernes akvakulturforanstaltninger lægges der vægt på:

i) udvikling af metoder, der væsentligt mindsker miljøpåvirkningen

ii) forbedring af traditionel akvakultur som f.eks. opdræt af bløddyr, hvilket er vigtigt af hensyn til opretholdelse af den arbejdsmarkedsmæssige og miljømæssige struktur i bestemte områder

iii) modernisering af eksisterende virksomheder

iv) foranstaltninger til fordel for akvakultur, der er omfattet af artikel 14 og 15 i denne forordning

v) spredning i antallet af opdrættede arter.

f) Som undtagelse fra kolonnen for gruppe 3 i tabel 3 under punkt 2 i bilag IV gælder følgende satser:

i) ved investeringer i brugen af metoder, der væsentligt reducerer miljøpåvirkningen og strukturomkostninger i forbindelse med ekstensivt fiskeopdræt, som er gunstigt for miljøet i damme/laguner inde i landet og ved kysterne, skal private støttemodtageres bidrag (C) være på mindst 30% af de støtteberettigede udgifter i mål 1-regioner og mindst 50% i andre områder

ii) ved investeringer i etableringen af nye intensive akvakulturbrug, som ikke er omfattet af den prioriterede liste i punkt e), skal private støttemodtageres bidrag (C) være på mindst 60% af de støtteberettigede udgifter i mål 1-regioner og mindst 80% i andre områder."

Artikel 2

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand

BILAG

>TABELPOSITION>